Heiki Nabi esmaspäevasest hõbemedalist innustatud maadleja Ardo Arusaare olümpiateekond lõppes 1/8-finaalis kaotusega Valgevene sportlasele Timofei Dzeinitšenkole.
Arusaare tagauksevariant pääseda lohutusringi kadus, kui Dzeinitšenko kaotas poolfinaalis kohtunike ebakompetentse otsuse abil venelasele Rustam Totrovile. Matši jälgis esimeses reas uhkes üksinduses Aleksandr Karelin. Ega kohtunikelgi Vene maadluslegendi läbistav pilk nägemata jäänud...
Kui 1/8-finaali järel oli Arusaar lihtsalt nukker, siis pärast lohutusringivariandi kadumist juba väga kurb. "Lootus tekkis," poetas ta mokaotsast. "Üldjoontes ma ise ju võistlusel vigu ei teinud, kaitse pidas, aga enda rünnak ei õnnestunud."
Eelringis Venetsueela mehe Erwin Jose Carabello Cabrera alistamise järel peetud kaheksandikfinaali saatuse otsustas loos kolmanda perioodi viimase poolminuti eel – Dzeinitšenko asus parterisse ja Arusaar pidi ründama. Eesti mees ei saanud aga korralikku haaretki.
"Vastane oli end kreemi või massaažiõliga kokku määrinud ning kui viimasel perioodil hakkas keha kõvasti higi välja ajama, ei jäänud mu haare enam üldse kinni. Ta oli libe nagu kala! Näitasin kohtunikule, aga ei tehtud miskit. Edaspidi tuleb ise ka nippe välja mõelda. Sellises spordis pole ausalt võimalik edukas olla, peab ise leidma viise, kuidas petta."
Samas olnuks võimalik saatuslikuks saanud loosi vältida, kui ise viimase perioodi esimese pooleteise minuti jooksul võtte teinuks. "Väsimus painas. Nagu vastane, hakkasin ka mina seisu hoidma. Pidanuksin kolmanda perioodi püstimaadluses ikka hambad ristis pingutama," kahetses Arusaar.